Diari Oficial de la Generalitat Valenciana


Sumari del DOGV 3209, del 24-03-1998 (1998/1693)

ORDRE de 24 de febrer de 1998, de la Conselleria d'Economia, Hisenda i Administració Pública, sobre convenis de col·laboració per a la promoció i comercialització de valors de la Generalitat Valenciana.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/02/24/(1)/dof/vci/html**

### Dades del document

Número de DOGV
:   3209

Data del DOGV
:   24-03-1998

Secció del DOGV
:   I. DISPOSICIONS GENERALS

Número del document
:   1998/1693


Data del document
:   24-02-1998

Organisme emissor
:   Conselleria d'Economia, Hisenda i Administració Pública

Tipus de document
:   Ordre

ORDRE de 24 de febrer de 1998, de la Conselleria d'Economia, Hisenda i Administració Pública, sobre convenis de col·laboració per a la promoció i comercialització de valors de la Generalitat Valenciana. [1998/X1693]
  
L'Ordre de 25 de juny de 1991, de la Conselleria d'Economia i Hisenda (actualment Conselleria d'Economia, Hisenda i Administració Pública) regula certs aspectes dels fons d'inversió denominats Fondvalència, que inverteixen part del seu patrimoni en Valors de la Generalitat Valenciana.
  
L'èxit aconseguit en la difusió d'aquesta modalitat d'inversió, i el desenvolupament de nous instruments financers per a la captació de l'estalvi dels particulars i inversors, aconsellen permetre la utilització de noves fórmules d'inversió col·lectiva i institucional, a fi de facilitar i afavorir la col·locació en els mercats financers dels Valors de la Generalitat Valenciana.
  
El Decret 94/1996, de 21 de maig, del Govern Valencià, regula la gestió del deute públic, la gestió financera i la coordinació de l'endeutament de les entitats autònomes i empreses de la Generalitat Valenciana, i estableix, en l'article 4, apartat e), la competència per part de l'Institut Valencià de Finances per a la subscripció de convenis amb intermediaris financers, per a la millor gestió del deute públic de la Generalitat Valenciana.
  
En virtut d'això,
  
ORDENE
  
Primer
  
L'Institut Valencià de Finances podrà subscriure amb entitats financeres convenis de col·laboració l'objecte principal dels quals consistisca en la creació de sistemes o tècniques de comercialització del deute públic de la Generalitat Valenciana i d'altres actius que s'indiquen en aquesta ordre, que podran articular-se a través de qualsevol mitjà admés en dret, amb subjecció a les normes generals que els siguen d'aplicació.
  
Segon
  
1. Els sistemes de comercialització previstos en aquests convenis hauran de preveure que els recursos financers gestionats dins del sistema de comercialització de què es tracte hauran de ser invertits en deute públic, en el percentatge que l'Institut Valencià de Finances determine.
  
Als efectes d'aquesta ordre, s'entendrà per deute públic, tant el deute d'aquesta classe emés per la Generalitat Valenciana, l'Estat, les altres comunitats autònomes, així com pels organismes autònoms i entitats de dret públic integrants o dependents de cadascuna de les anteriors administracions.
  
2. L'Institut Valencià de Finances podrà autoritzar, als sols efectes d'aquesta ordre i dels convenis que regula, que compute com a inversió en deute públic de la Generalitat Valenciana la inversió realitzada en valors negociables emesos per empreses públiques dependents de la Generalitat Valenciana, així com en altres actius que l'Institut Valencià de Finances determine.
  
3. En relació amb les inversions en deute públic realitzades dins de cada sistema de comercialització, el valor de les inversions en deute públic de la Generalitat Valenciana haurà de ser sempre i en tot cas superior al valor de la resta de les inversions en deute públic de la resta de comunitats autònomes.
  
4. Dins dels límits establits en els apartats anteriors, l'Institut Valencià de Finances podrà acordar en els convenis corresponents els requisits, les característiques i els percentatges relatius de les inversions dels recursos financers gestionats dins de cada sistema de comercialització, en els termes que considere oportuns, així com qualsevol altres condicions o pactes que resulten necessaris o convenients.
  
En particular, l'Institut Valencià de Finances podrà cedir a les entitats que pertoque l'ús no exclusiu de marques, logotips i signes distintius propietat de la Generalitat Valenciana, per temps determinat i amb la finalitat de facilitar la comercialització del Deute de la Generalitat Valenciana, així com prestar suport publicitari a la promoció dels sistemes de comercialització de valors de què es tracte, amb subjecció a les disponibilitats de crèdit per a publicitat que es prevegen en els pressupostos de la Generalitat Valenciana.
  
Tercer
  
1. Podran subscriure els convenis esmentats les entitats que, acreditant el compliment dels requisits generals exigibles per a la contractació administrativa, tinguen la facultat en els seus estatuts de poder realitzar i comercialitzar els productes financers de què es tracte en cada cas, i disposen a judici de l'Institut Valencià de Finances de mitjans humans i materials adequats per a dur a terme una efectiva comercialització d'aquests.
  
2. Les entitats interessades a subscriure un conveni de col·laboració previst en aquesta ordre amb l'Institut Valencià de Finances, hauran d'enviar una sol·licitud per escrit a l'Institut Valencià de Finances, adjuntant-hi una memòria explicativa del projecte, que haurà de contenir, almenys, els apartats següents:
  
Descripció del producte financer i del sistema de comercialització projectat.
  
Entitats participants i funcions que ha d'exercir cadascuna d'elles.
  
Estructura jurídica, estatuts, accionistes o socis, i comptes anuals d'aquestes.
  
Estratègia de comercialització del producte financer i objectius de captació de recursos i d'inversió a curt i mig termini.
  
Mitjans humans i materials que es dedicaran al projecte.
  
Comissions i despeses que es carregaran als inversors.
  
3. L'Institut Valencià de Finances podrà demanar tota aquella formació addicional que entenga que necessita, i comprovar l'adequació de la memòria a la realitat pels mitjans que es considere més adequats.
  
4. L'Institut Valencià de Finances podrà redactar convenis-tipus el contingut dels quals se sotmetrà al que estableix aquesta ordre i altra normativa aplicable, que seran subscrits per les entitats que ho hagueren sol·licitat i hagen obtingut aprovació per part de l'Institut Valencià de Finances.
  
5. Els convenis que es firmen en virtut d'allò regulat en aquesta ordre tindran naturalesa administrativa i es regiran, a més de per allò que estableixen les seus clàusules, pel que disposen les normes generals del dret administratiu i aquelles altres que els siguen d'aplicació.
  
DISPOSICIÓ TRANSITÒRIA
  
1. Els convenis de col·laboració subscrits amb societats gestores d'institucions d'inversió col·lectiva realitzats a l'empara de l'esmentada Ordre de 25 de juny de 1991, de la Conselleria d'Economia, Hisenda i Administració Pública, continuaran en vigor fins la data d'expiració de la seua vigència, segons els termes acordats en aquests.
  
2. A partir de la data d'entrada en vigor d'aquesta ordre, l'Institut Valencià de Finances podrà subscriure nous convenis de col·laboració, d'acord amb les noves normes regulades en aquesta ordre, relatius a la comercialització dels fons d'inversió denominats Fondvalència, que substituiran, sense solució de continuïtat, els convenis actualment en vigor.
  
DISPOSICIÓ DEROGATÒRIA
  
Queden derogades totes aquelles disposicions de rang igual o inferior que s'oposen al que estableix aquesta ordre.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 24 de febrer de 1998
  
El conseller d'Economia, Hisenda i Administració Pública,


Còpia Permalink ELI